《送哲公禅老二首》
宋代·刘弇

我闻豫章境，势胜所至生。山皆撞空活，水有照骨清。

其间佛老宫，往往联飞甍。人王邑一隅，古屋才数楹。

尘点自不到，日饱松风声。十丈挂溪影，虹桥插峥嵘。

揶揄下𩵉魖，踉跄笑麇麖。师方得所欲，振锡了不撄。

非如入流子，横计多馀赢。秋畦蹲鸱老，昼饭宜香粳。

由来介石身，忽作归云轻。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。